**Renovació del Conveni entre l’Ajuntament del Prat i els Serveis i Estudis per a la Navegació Aèria i la Seguretat aeronàutica**

**L’Ajuntament del Prat i SENASA seguiran promovent activitats formatives i projectes en l’àmbit aeroportuari i aeronàutic**

**El conveni reforça el marc de col·laboració per al desenvolupament d’activitats relacionades amb el món aeroportuari i aeronàutic, principalment formatives. En el conjunt d’aquestes activitats, es tindran especialment en compte els aspectes mediambientals relacionats amb aquests sectors.**

La tinent d’alcalde i regidoria d’Urbanisme i Medi Ambient, Alba Bou, i el president i conseller delegat de Serveis i Estudis per a la Navegació Aèria i la Seguretat Aeronàutica SA (S.M.E.M.P.S.A.), Pablo Fernández García, han signat aquest dimecres, 23 de maig, la renovació de l’acord del conveni entre ambdues institucions.

Per a l’Ajuntament, aquest conveni contribuirà a fer del Prat de Llobregat una ciutat referent de la formació i el coneixement del món aeroportuari i aeronàutic. Per a Serveis i Estudis per a la Navegació Aèria i la Seguretat Aeronàutica SA (d’ara en endavant SENASA), representa una oportunitat per promoure la formació en aquests camps a Catalunya.

Mitjançant aquest conveni, que tindrà una vigència de 4 anys, l’Ajuntament del Prat es compromet a posar a disposició de SENASA instal·lacions municipals, principalment les del Centre de Promoció Econòmica, per al desenvolupament d’activitats formatives. Per la seva banda, SENASA es compromet a desenvolupar cursos i proves de coneixement relacionades amb el seu àmbit d’actuació.

**Col·laboració entre l’Ajuntament del Prat i SENASA**

Durant els darrers anys, SENASA ha estat realitzant formacions i proves de coneixement al Centre de Promoció Econòmica del Prat de Llobregat. Des de l’any 2015 fins a l’actualitat, han participat en aquestes formacions fins a 153 alumnes. En aquest període, fins a 1.082 aspirants a pilot s’han examinat en aquest centre.

**El Prat de Llobregat, 24 de maig de 2018**